**MOKINIŲ, VAŽINĖJANČIŲ MOKYKLINIU ARBA MARŠRUTINIU AUTOBUSU, SAUGOS IR SVEIKATOS INSTRUKCIJA Nr.18**

**I. BENDROJI DALIS**

1. Ši instrukcija nusako mokiniams elgesio reikalavimus, laukiant mokyklinio arba maršrutinio autobuso (toliau - autobuso), juo važiuojant ir išlipus iš jo.
2. Instrukcija reikalauja griežtai laikytis saugos priemonių, kelių eismo taisyklių (KET), etiketo reikalavimų laukiant autobuso ir juo vykstant.

**II. GALIMI RIZIKOS VEIKSNIAI LAUKIANT AUTOBUSO IR JUO VAŽIUOJANT, SAUGOS PRIEMONĖS NUO JŲ POVEIKIO**

1. Neatsargus elgesys, galintis sukelti eismo įvykį einant per gatvę, laukiant autobuso ar autobuse, įlipant ar išlipant iš transporto priemonės. Saugos priemonė - laikytis KET ir etiketo reikalavimų autobuse, klausyti ir vykdyti autobuso vairuotojo nurodymus.
2. Traumos ir sužalojimai tamsiu paros metu. Saugos priemonės – turėti atšvaitą, žibintuvėlį, laukti autobuso ir išlipti iš jo tik nurodytose sustojimo vietose (stotelėse), laikytis KET reikalavimų.

**III. SAUGOS IR SVEIKATOS REIKALAVIMAI, VYSKTANTIEMS Į/IŠ GIMNAZIJOS AUTOBUSU**

1. Vykdami į gimnaziją, mokiniai turi laiku atvykti į nurodytą autobuso sustojimo vietą (stotelę). Vykdami autobusu, mokiniai turi laikytis nurodyto tvarkaraščio, kuris skelbiamas stotelėje (maršrutiniams autobusams) arba kurį nurodo gimnazijojos administracija arba klasės auklėtojas (mokykliniams autobusams).
2. Vykdami maršrutiniais autobusais, mokiniai privalo turėti reikiamą pinigų sumą bilietui įsigyti.
3. Laukdami autobuso, mokiniai privalo laikytis saugaus eismo ir kultūringo elgesio taisyklių: nesikeikti, nesistumdyti, nesityčioti iš kitų mokinių (keleivių) ir negadinti stotelės įrangos – suolų, ženklų ir kt.
4. Laukdami autobuso tamsiu paros laiku, mokiniai privalo dėvėti atšvaitą arba turėti žibintuvėlį.
5. Įlipant ir išlipant neskubėti, nesistumdyti, elgtis mandagiai, netrukdyti įlipantiems ir išlipantiems, padėti jaunesniems mokiniams.
6. Draudžiama autobusu vežti nuodingas, degias ir kitas pavojingas medžiagas, naminius gyvūnus (šunis, kates ir kt.).
7. Kelionės metu mokiniai privalo laikytis saugaus elgesio bei kelių eismo taisyklių:
   1. Mokiniai į autobusą įlipti ir išlipti gali tik nustatytose stotelėse;
   2. Leidžiama įlipti (išlipti) tik transporto priemonei visiškai sustojus;
   3. Įlipus į autobusą susirasti sėdimą vietą, kuprines laikyti prie savęs. Važiuoti stovint draudžiama;
   4. Autobuse visada užsisegti saugos diržus, sėdėti tose pačiose vietose, nevaikščioti, neatidarinėti langų, nešiukšlinti, negadinti sėdynių, kito inventoriaus;
   5. Draudžiama blaškyti vairuotojo dėmesį (triukšmauti, rėkauti) ir trukdyti jam vairuoti transporto priemonę;
   6. Pastebėjus sugadintą, suplėšytą ar kitaip nuniokotą autobuso inventorių ar saloną, privalu pranešti vairuotojui.
8. Išlipus iš autobuso eiti iki pėsčiųjų perėjos arba sankryžos. Jeigu jų nėra – iki tos vietos, iš kur gerai matosi abi kelio pusės. Kelią arba gatvę pereiti tik įsitikinus saugumu.
9. Neatvykus autobusui, moksleiviai į gimnaziją atvyksta savo nuožiūra, su tėvų pagalba ar pan. Nesant galimybių atvykti, informuoti klasės auklėtoją arba gimnazijos administraciją tel. 8-652 78593.
10. Patyrus ar pastebėjus patyčių atvejus laukiant autobuso arba autobuse, apie tai, grįžus į namus pranešti tėvams, atvykus į gimnaziją – klasės auklėtojui.

**IV. VEIKSMAI AVARINAIS ATVEJAIS**

1. Nelaimės atveju (užsidegus autobuso salonui, apvirtus autobusui, įvykus avarijai ir kt.), nekelti panikos, padėti vairuotojui atidaryti avarines angas, išdaužti autobuso langų stiklus, tvarkingai išlipti iš autobuso.
2. Esant reikalui kviesti greitąją pagalbą, policiją, padėti nukentėjusiems ar silpnesniems, vairuotojui, vykdyti jo nurodymus.

**V. BAIGIAMOSIOS NUOSTATOS**

1. Mokiniui, supažindintam pasirašytinai su šia instrukcija ir pažeidusiam šios instrukcijos reikalavimus, taikoma drausminė atsakomybė pagal gimnazijoje nustatytą tvarką.
2. Mokiniui, turinčiam 16 m. ir pažeidusiam KET reikalavimus, gali būti taikoma administracinė atsakomybė.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_